Britney Spears
Yksityiselämä > Holhouskiista ja #FreeBritney -liike

Spears oli isänsä järjestämän holhouksen alaisena kaikkiaan 13 vuotta. Jamie Spears toimi myös tyttärensä edunvalvojana ja valvoi hänen kaikkia tekemisiään tarkasti. Spears ei saanut esimerkiksi ajaa autoa, seurustella kenen kanssa halusi tai syödä mitä halusi. Hänen puhelimeensa asennettiin lasten käyttörajoitukset, ja hänen oli mentävä nukkumaan aikaisin ja otettava määrätyt lääkkeet. Hänen päiväohjelmastaan tuli tarkasti säänneltyä. Spears sanoo muistelmissaan suostuneensa siihen kaikkeen paitsi miellyttämisenhalusta, myös siksi että sai vastineeksi tavata poikiaan enemmän. Hänen oli kuitenkin vaikea hyväksyä, että Kalifornian osavaltio salli edunvalvojaksi hänen isänsä, joka oli yrittäjänä konkurssin tehnyt alkoholisti.
Spears joutui isänsä pakottamana psykiatriseen sairaalaan sen jälkeen, kun lääkäri oli ennen joulua 2018 löytänyt hänen laukustaan ilman reseptiä saatavia energialisiä. Lokakuussa Spears oli kieltäytynyt uusimasta vakioesiintymistään Las Vegasissa, minkä hän itse uskoi johtaneen siihen, että hänen isänsä halusi rangaista häntä. Spears vietti laitoksessa kolme kuukautta, eikä saanut sinä aikana käydä ulkona tai tehdä mitään yksin. Häntä alettiin myös lääkitä litiumilla. Hänelle selvisi vasta myöhemmin, että hän olisi milloin vain holhouksen aikana voinut saada oman asianajajan, jonka ei tarvinnut olla oikeuden hyväksymä.
Huhtikuussa 2019 Spearsin fanipodcast Britney’s Gram julkaisi äänitteen heidän ”hyvin luotettavasta lähteestään”. Äänitteessä anonyymi mies kertoi olleensa aikaisemmin osa Spearsin lakitiimiä. Hän väitti muun muassa Jamie Spearsin peruneen Domination-konserttikiertueen, koska Spears oli kieltäytynyt ottamasta hänelle määrättyjä lääkkeitä, sekä pitäneen Spearsia mielenterveyshoitolassa vastoin tämän tahtoa tammikuusta 2019. Syytökset saivat aikaan valtavan mediakohun sekä Spearsin fanien aloittaman ”vapautusliikkeen” nimeltä FreeBritney (Vapauttakaa Britney). Liike sai tukea useilta julkisuuden henkilöiltä kuten Cheriltä, Paris Hiltonilta ja Miley Cyrusilta.
Spearsin holhous tuli yksityiskohtineen julkisuuteen vasta #FreeBritney-liikkeen myötä alkuvuonna 2019, sillä asia oli pidetty tiedotusvälineiltä salassa. Spears itse näki liikettä koskevat uutisvideot mielisairaalassa. Muistelmissaan hän kertoi olleensa kiitollinen siitä, että hänen faninsa ja ystävänsä olivat kampanjoineet hänen vapauttamisensa puolesta. Elokuussa 2020 Jamie Spears kutsui #FreeBritney-liikettä vitsiksi ja salaliittoteoriaksi.
Asia nousi jälleen julkisuuteen, kun The New York Timesin tuottama dokumentti Framing Britney Spears julkaistiin 5. helmikuuta 2021. Dokumentissa käsitellään Spearsin nousua menestykseen, vuoden 2007 hermoromahdusta ja #FreeBritney-liikkeen alkua ja syitä. Dokumentin jälkipyykissä Justin Timberlake pyysi Spearsilta julkisesti anteeksi käytöstään heidän seurustelunsa aikana ja sen jälkeen.
Spears päätti vaatia holhouksensa päättymistä sen jälkeen, kun hänen isänsä oli elokuussa 2019 pahoinpidellyt lievästi hänen poikaansa Sean Prestonia riidan jälkeen. Kevin Federline teki asiasta rikosilmoituksen, jonka jälkeen Jamie Spears sai lähestymiskiellon koskien kumpaakin tyttärenpoikaansa. 23. kesäkuuta 2021 Spears puhui henkilökohtaisesti oikeudelle ensi kertaa vuosiin ja pyysi tuomaria lopettamaan holhouksen. Kuulemisen jälkeen useat julkisuuden henkilöt kuten Mariah Carey, Halsey ja Brandy osoittivat tukensa Spearsille. 29. syyskuuta Jamie Spears poistettiin holhousvastuusta. Asiaa käsiteltiin oikeudessa uudelleen 12. marraskuuta, jolloin tuomari Brenda Penny lopetti Spearsin kolmetoistavuotisen holhouksen.